Talous- ja sosiaalikomitean lausunto aiheesta:

"Ehdotus: Euroopan parlamentin ja neuvoston päätös Sokrates-ohjelmasta annetun peruspäätöksen muuttamisesta Turkin sisällyttämiseksi ohjelmaan kuuluviin maihin",

"Ehdotus: Euroopan parlamentin ja neuvoston päätös Nuorten Eurooppa -ohjelman kolmannesta vaiheesta annetun peruspäätöksen muuttamisesta Turkin sisällyttämiseksi ohjelmaan kuuluviin maihin", ja "Ehdotus: Neuvoston päätös Leonardo-ohjelmasta annetun peruspäätöksen muuttamisesta Turkin sisällyttämiseksi ohjelmaan kuuluviin maihin" () (97/C 158/10)

Talous- ja sosiaalikomitea päätti 30. tammikuuta 1997 työjärjestyksensä 23 artiklan 3 kohdan mukaisesti antaa lausunnon edellä mainituista ehdotuksista.

Talous- ja sosiaalikomitea nimitti työjärjestyksen 20 artiklan ja 50 artiklan kiireellisyysmenettelyn mukaisesti Giacomina Cassinan yleisesittelijäksi.

Talous- ja sosiaalikomitea hyväksyi 344. täysistunnossaan (maaliskuun 20. päivän 1997 kokouksessa) seuraavan lausunnon. Äänestyksessä annettiin 88 ääntä puolesta, 15 vastaan, ja 22 pidättyi äänestämästä.

1. Johdanto

1.1. Komissio on ehdottanut neuvostolle 13. toukokuuta 1996 antamallaan asiakirjalla KOM(96) 199 lopull. Leonardo-, Sokrates- ja Nuorten Eurooppa -ohjelmista annettujen peruspäätösten muuttamista Turkin sisällyttämiseksi ohjelmiin kuuluviin maihin. Neuvoston päätöksessä Leonardo-ohjelmasta (6.12.1994) sekä Euroopan parlamentin ja neuvoston päätöksissä Sokrates-ohjelmasta ja Nuorten Eurooppa -ohjelman kolmannesta vaiheesta (14.3.1995) määrätään assosioituneiden KIE-maiden sekä Kyproksen ja Maltan sisällyttämisestä ohjelmiin, mutta niissä ei mainita Turkkia, jonka kanssa yhteisöllä on ollut assosiointisopimus vuodesta 1963.

1.2. Komission ehdotuksen tavoitteena on jatkaa tasapuolista kohtelua tämän maan osalta, joka ainoana kyseessä olevista maista on toteuttanut jo 31.12.1995 EU:n kanssa tulliliiton, jonka piiriin eivät tosin sisälly maataloustuotteet. Lisäksi ehdotus on vastaus muistutukseen, jonka Turkki teki 30.10.1995 pidetyssä assosiointineuvoston kokouksessa.

1.3. Komission mukaan tulliliiton yhteydessä on yhteisön etujen mukaista liittää Turkki näihin ohjelmiin kahdestakin syystä: toimenpide mahdollistaa eurooppalaisten ja turkkilaisten nuorten välisten yhteyksien tiivistämisen sekä edistää demokratiaa ja ihmisoikeuksien kunnioittamista Turkissa. Nämä tavoitteet vahvistetaan komission asiakirjan sivulla 9 olevassa rahoitusselvityksessä ja niitä pidetään keskeisenä tekijänä kustannus- ja hyötyerittelyssä.

1.4. Komissio painottaa, että ohjelmista hyötyvät etenkin opiskelijat, yliopistopiirit ja nuoriso yliopistojen ja korkeakoulujen toimiessa välittäjinä.

1.5. Komission mielestä Turkin tulisi osallistua rahoitukseen suoraan tai siten, että käytetään rahoitusyhteistyöhön tarkoitettuja määrärahoja (tai näitä kahta vaihtoehtoa yhdistellen). Komissio varaa itselleen oikeuden tehdä myöhemmin ehdotuksen budjettivallan käyttäjälle.

2. Huomioita

2.1. Vaikka käsiteltävänä olevat ehdotukset perustuvat 126 ja 127 artiklaan (Sokrates), 126 artiklaan (Nuorten Eurooppa) ja 127 artiklaan (Leonardo), jotka velvoittavat pyytämään komitealta lausuntoa, komitea toteaa pettyneenä, ettei se ole saanut virallista lausuntopyyntöä, vaikka asiasta ilmoitettiin toukokuun lopussa 1996. Näin ollen TSK ryhtyi neuvoa-antavan sekakomitean kokouksessa (Bryssel, 12. joulukuuta 1996) käydyn keskustelun jälkeen toimiin työjärjestyksensä 23 artiklan 3 kohdan mukaisesti.

2.2. TSK on syvästi huolissaan Turkissa demokratian edistämisen ja ihmisoikeuksien kunnioittamisen alalla ilmenneistä ongelmista. Komitea tietää myös varsin hyvin, että kurdi- ja Kypros-kysymysten ratkaisussa ei ole edistytty viime kuukausien aikana. TSK haluaa kuitenkin säilyttää vuonna 1993 antamassaan oma-aloitteisessa lausunnossa sekä vuonna 1995 perustetun neuvoa-antavan EU-Turkki-sekakomitean työskentelyssä omaksumansa linjan. TSK on sitä mieltä, että kulttuuri- ja henkilövaihto kolmansien maiden laitosten kanssa on mittasuhteiltaan merkittävämpää kuin taloudellinen ja poliittinen yhteistyö. TSK on jo monissa EU:n ulkosuhteita käsittelevissä lausunnoissaan tuonut ilmi EU:n yhteiskunnallis-ammatillisten järjestöjen merkittävän roolin kulttuuri- ja koulutusyhteistyössä kolmansien maiden kanssa.

2.3. Näin ollen TSK on samaa mieltä ehdotuksesta ja kannattaa sitä.

2.4. TSK ottaa huomioon, että parlamentti on määrännyt EY:n ja Turkin rahoitusasetuksen määrärahojen osalta menettelyn, jossa koko määräraha siirretään varaukseksi. Komitea toteaa kuitenkin, että Euroopan parlamentti pyysi syyskuussa 1995 antamassaan Turkin poliittista tilannetta käsittelevän päätöslauselman kohdassa 5 komissiota jäädyttämään MEDA-ohjelman määrärahat "lukuunottamatta osiota, joka koskee demokratian, ihmisoikeuksien ja kansalaisyhteiskunnan edistämistä".

2.4.1. TSK:n mielestä kyseessä oleva ehdotus sopii täydellisesti EP:n mainitsemaan poikkeustapaukseen. Komitea toivoo, että päätökset astuvat voimaan pikaisesti.

2.5. TSK on samaa mieltä niiden EU:n ja Turkin demokraattisten piirien kanssa, jotka ovat yhä enemmän huolissaan Turkin hallituksen tietyistä toimista, lausumista ja laiminlyönneistä, mutta komitea on kuitenkin vakuuttunut, että yhteistyö sellaisilla tärkeillä aloilla kuin koulutus ja nuoriso tuo EU:n ulkosuhteissa kansalaisyhteiskunnan välisiin suhteisiin korvaamatonta lisäarvoa, joista ei tulisi missään olosuhteissa luopua.

2.6. Koulutus ja nuorisovaihto luo tärkeätä ja strategista maaperää inhimillisten ja demokraattisten perusarvojen edistämiseen: harjoittelut ja koulutusjaksot ulkomailla ja kosketus yhteiskuntaan, jossa demokratia ja moniarvoisuus ovat keskeisiä, voivat jättää myönteisen jäljen ihmisen koko elinajaksi. On tärkeää, että tällaiseen kulttuuri- ja koulutustoimintaan osallistuu henkilöitä, joilla on todennäköisesti tulevaisuudessa merkittävä poliittinen ja taloudellinen vastuu omassa maassaan. Investointia ihmisiin tulee aina pitää investointina omaan tulevaisuuteen: rauhaan, demokratiaan ja yhteiseloon. Tämä on perustavoite, kun EU:n kulttuuri- ja koulutusohjelmat tuodaan kolmansien maiden nuorten ulottuville; tämä on osoitus eurooppalaisen solidaarisen ja erilaisuutta suvaitsevan taloudellisen ja yhteiskunnallisen kehitysmallin johdonmukaisuudesta ja edistämisestä.

2.7. On hyvä huomata, että Sokrates- ja Leonardo-ohjelmiin liittyvän päätöksen oikeusperustana on perustamissopimuksen 127 artikla (koulutus, ammattikoulutus ja nuoriso), jossa määrätään, että "yhteisö ja jäsenvaltiot edistävät yhteistyötä kolmansien maiden kanssa".

2.8. TSK pyytää komissiota erittelemään selkeästi ja avoimesti kaikki budjettikohdat, joiden avulla voidaan toteuttaa turkkilaisten nuorten konkreettinen osallistuminen Sokrates-, Leonardo- ja Nuorten Eurooppa III -ohjelmiin. Komitea ilmoittaa olevansa valmis toimivaltansa rajoissa auttamaan kyseisten ohjelmien toteuttamisessa, jotta voidaan mm. valvoa, että asetettuja tavoitteita noudatetaan johdonmukaisesti ja tehokkaasti.

Bryssel, 20. maaliskuuta 1997.

Talous- ja sosiaalikomitean puheenjohtaja

Tom JENKINS

() EYVL N:o C 186, 26.6.1996, s. 8-9